Հանդիպումը վարում էր ԿՔՆ փորձագետ, կրթության սոցիոլոգ Մարինա Գալստյանը: Նա նախ ներկայացրեց ուսանողական եւ աշակերտական խորհուրդների գործունեությունը՝ շեշտելով, որ մեզանում դրանք շատ հաճախ ձեւական բնույթ են կրում կամ ծառայում են միանգամայն այլ նպատակների. «Ըստ հետազոտությունների՝ ուսանողական խորհուրդները հաճախ ծառայել են կուսակցական որոշակի շահերի կամ քաղաքական շահարկումների են ենթարկվել, ինչպես նաեւ հանդիսացել են կուսակցությունների երիտասարդական թեւերի ձեւավորման հարթակ: Իսկ դրանց փիլիսոփայությունը եւ ֆունկցիաները միանգամայն այլ են: Դրանք ուսանողների շահերը պաշտպանող մարմիններ են, ուսանողական ինքնակառավարման մեխանիզմներ»: